Човекови права во Албанија

Тековните проблеми во врска со човековите права во Албанија вклучуваат семејно насилство, изолирани случаи на тортура и полициска бруталност, лоша состојба на затворите, трговија со луѓе и ЛГБТ права.
1 Историја
За време на водството на Енвер Хоџа (1944-1985), комунистичка Албанија била етикетирана како една од најрепресивните земји во Источна Европа, меѓутоа, од 1992 година, под водство на Демократската партија, биле спроведени неколку либерализирачки реформи.
2 Трговија со луѓе
Постои зголемена свесност за трговијата со луѓе како прашање за човекови права во Европа. Крајот на комунизмот придонел за зголемување на трговијата со луѓе, при што повеќето жртви се жени принудени на проституција.
Албанија е земја на потекло и земја на транзит за лица, првенствено жени и деца, тргувани со цел сексуална експлоатација. Албанската влада покажала одредена посветеност во борбата против трговијата со луѓе, но била критикувана дека не ги почитува целосно минималните стандарди за елиминирање на трговијата со луѓе и не развива ефективни мерки за заштита на сведоците.
3 Тортура и смрт од страна на властите
Од почетокот на 1994 година, Амнести Интернешнл добил извештаи за инциденти во коишто се тврди дека припадници на албанската полиција малтретирале лица при апсење или притворање, некои дури починале и поради ваквиот третман. Пријавените често пријавуваат дека претрпеле повреди, како што се модринки, скршени заби или посекотини на кои им требал медицински третман или дури и прием во болница. Некои случаи на лошо постапување се сметале за тортура. Многу од овие прекршувања биле упатени кон членови или приврзаници на Социјалистичката партија (преименуваната комунистичка партија). Меѓу другите жртви има хомосексуалци, припадници на грчко малцинство и поранешни политички затвореници. Прогонството на полициските службеници за тортура или малтретирање се чини дека е ретко.
Исто така, Амнести Интернешнл споменува дека тортурата и лошото постапување со притворените се вообичаени во Албанија и денес.
4 Насилство и дискриминација врз жените
Скоро 60% од жените во руралните области страдаат од физичко или психолошко насилство и скоро 8% се жртви на сексуално насилство. Наредбите за заштита честопати се кршат. Во 2014 година, албанскиот Хелсиншки комитет (АХЦ) објавил дека бројот на жртви на убиство кај жените е сè уште голем.
Комесарот за заштита од дискриминација покренал загриженост во врска со законот за семејна регистрација што ги дискриминира жените. Како резултат, главите на домаќинствата, кои се мнозинство мажи, имаат право да го сменат семејниот престој без дозвола на нивните партнери.
5 Насилство врз децата
Во 2015 година УНИЦЕФ објавил дека 77% од децата биле подложени на некаков вид насилно казнување дома. Стотици деца се принудени да питачат или да подлежат на други форми на присилна работа во земјата, па дури и во странство.
6 Одмаздни напади
Најмалку 70 семејства се наоѓаат во самонаметнат затвор поради страв од одмазднички напади.
7 Прекршувања на човековите права на грчкото малцинство
Човековите права во Албанија се прекршени од страна на Владата, која го насочила грчкото малцинство преку полицијата и тајните служби според организациите за човекови права. Грчките заедници биле мета на развојни проекти и им биле срушени домовите во наводно етничко таргетирање на Грците од Северен Епир од Јужна Албанија, каде систематски се уриваат домови. Исто така, според Амнести Интернешнл имало случаи на малтретирање на припадници на грчко малцинство од страна на властите.
Исто така, етничкото грчко малцинство се пожалило на неподготвеноста на владата да ги признае грчките етнички градови надвор од „малцинските зони“ од времето на комунизмот, да ги користи грчките во официјалните документи и на јавните знаци во етнички грчки области или да вклучи повеќе етнички Грци во јавната администрација. Во 2008 година, владата вметнала неколку нови патокази во областа Химара, напишани на албански и англиски јазик, но не и на грчки јазик. Етничкиот грчки градоначалник на Химара наредил отстранување на овие знаци и владата го обвинила за уништување на владиниот имот.
Во годишниот извештај на САД за 2012 година се споменува дека појавата на строги националистички групи како Црвено-црната алијанса (РБА) ги зголемиле етничките тензии со грчките малцински групи.